[{"text_idx": "#000001", "text": "Mae`r argymhellion i Lywodraeth y DU benodi rhan fwyaf o aelodau bwrdd newydd y BBC yn \"bryder\", meddai cyfarwyddwr BBC Cymru."}, {"text_idx": "#000003", "text": "Mae ei sylwadau yn dilyn adolygiad a oedd yn argymell disodli Ymddiriedolaeth y BBC gan benodi bwrdd o gyfarwyddwyr, gyda`u hanner wedi eu penodi gan weinidogion y llywodraeth."}, {"text_idx": "#000005", "text": "Mewn trafodaeth am adolygiad o siarter y BBC gan Ganolfan Llywodraethiant Cymru, Prifysgol Caerdydd, dywedodd Mr Davies: \"Mae'n amlwg bod pryder ynghylch y cynnig y gallai'r rhan fwyaf o aelodau'r bwrdd gael eu penodi gan lywodraeth y DU."}, {"text_idx": "#000006", "text": "\"Mae gen i farn syml iawn ar hyn - nid darlledwr y wladwriaeth yw'r BBC, ac ni ddylai'r BBC fyth fod yn ddarlledwr i'r wladwriaeth."}, {"text_idx": "#000007", "text": "\"Ac felly rwyf yn meddwl bod angen edrych yn ofalus iawn ar hynny, oherwydd credaf fod ymddiriedaeth y gynulleidfa yn gwbl hanfodol."}, {"text_idx": "#000008", "text": "\"Nid yw hyn yn fwrdd sy'n eistedd wrth ochr y BBC, mae hwn yn fwrdd sydd wrth wraidd ein penderfyniadau golygyddol, ac mae sicrhau bod hygrededd a phellter y bwrdd oddi wrth y llywodraeth, yn hanfodol yn fy marn i. \""}, {"text_idx": "#000009", "text": "Mae sylwadau Mr Davies yn adleisio rhai o sylwadau'r cyfarwyddwr cyffredinol - yr Arglwydd Hall, sydd wedi dweud bod y BBC yn \"un o'r darlledwyr cyhoeddus mwya' y byd, ac nid yw'n ddarlledwr i'r wladwriaeth\"."}, {"text_idx": "#000010", "text": "Mae disgwyl adnewyddu siarter y BBC erbyn diwedd y flwyddyn."}]